CINNEADH CUR CHUN FEIDHME (AE) 2022/835 ÓN gCOIMISIÚN

an 25 Bealtaine 2022

maidir leis na hagóidí nach bhfuil réitithe i leith na gcoinníollacha maidir le húdarú a dheonú don táirge bithicídeach Primer Stain TIP i gcomhréir le Rialachán (AE) Uimh. 528/2012 ó Pharlaimint na hEorpa agus ón gComhairle

(a bhfuil fógra tugtha ina leith faoi dhoiciméad C(2022) 3379)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid (1), agus go háirithe Airteagal 36(3) de,

De bharr an mhéid seo a leanas:

An 29 Aibreán 2016, chuir an chuideachta Lanxess Deutschland GmbH (“an t-iarratasóir”) iarratas faoi bhráid na Fraince ar aitheantas frithpháirteach comhthreomhar le haghaidh an táirge bhithicídigh Primer Stain TIP (“an táirge bithicídeach”) i gcomhréir le hAirteagal 34 de Rialachán (AE) Uimh. 528/2012. Is éard atá sa táirge bithicídeach ná leasaitheach adhmaid de chineál táirge 8 a úsáidfear chun cóireáil choisctheach a dhéanamh in aghaidh fungas a chuireann drochdhath ar adhmad, in aghaidh baisidimícéití a scriosann adhmad agus in aghaidh ciaróg a thollann trí adhmad (larbhaí). Leatar an táirge trí scuabadh agus rolladh, tumadh uathoibrithe, tumadh láimhe agus spraeáil uathoibrithe agus tá teabúconasól, IPBC agus sármheitrin ann. Is í an Ghearmáin an Ballstát tagartha atá freagrach as meastóireacht a dhéanamh ar an iarratas dá dtagraítear in Airteagal 34(1) de Rialachán (AE) Uimh. 528/2012.

An 28 Lúnasa 2020, de bhun Airteagal 35(2) de Rialachán (AE) Uimh. 528/2012, tharchuir an Fhrainc agóidí chuig an ngrúpa comhordúcháin, inar léiríodh nach n-áirithítear le coinníollacha an údaraithe a leag an Ghearmáin síos go gcomhlíonann an táirge bithicídeach an ceanglas a leagtar síos in Airteagal 19(1), pointe (b)(iii), den Rialachán sin. Measann an Fhrainc, chun a áirithiú go láimhseálfar an táirge bithicídeach go sábháilte, nach mór trealamh cosanta pearsanta a chaitheamh arb é atá ann lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) chun an táirge a leathadh trí scuabadh agus rolladh agus tumadh uathoibrithe; ní mór trealamh cosanta pearsanta a chaitheamh arb é atá ann lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), agus ní mór culaith de chineál 6 ar a laghad mar a shonraítear i gCaighdeán Eorpach EN 13034 a chaitheamh chun an táirge a leathadh trí thumadh láimhe agus spraeáil uathoibrithe; agus ní mór lámhainní atá frithsheasmhach in aghaidh ceimiceán a úsáid a chomhlíonann ceanglais Chaighdeán Eorpach EN 374 chun próiseáil láimhe a dhéanamh ina dhiaidh sin ar adhmad atá díreach cóireáilte. De réir na Fraince, na bearta teicniúla agus eagraíochtúla a d’fhéadfaí a chur i bhfeidhm i gcomhréir le Treoir 98/24/CE ón gComhairle (2) , ar bearta iad a d’fhéadfaí a dhéanamh in ionad trealamh cosanta pearsanta a chaitheamh, ní áirithítear cosaint leordhóthanach leis na bearta sin, mura sonraítear iad agus mura ndéantar meastóireacht orthu le linn mheasúnú an táirge bhithicídigh.

Measann an Ghearmáin go mbunaítear le Treoir 98/24/CE ord tosaíochta na mbeart maolaithe riosca chun oibrithe a chosaint, agus gur thábhachtaí dar léi go gcuirfí bearta teicniúla agus eagraíochtúla i bhfeidhm ná go mbeadh trealamh cosanta pearsanta á chaitheamh le linn don táirge bithicídeach a bheith á úsáid. De réir na Gearmáine, de bhun na Treorach sin, is faoin bhfostóir atá an cinneadh maidir leis na bearta teicniúla agus eagraíochtúla atá le cur i bhfeidhm, agus ós rud é go bhfuil réimse leathan de bhearta dá leithéid ann, níl sé indéanta cur síos ná meastóireacht a dhéanamh ar na bearta atá in údarú an táirge bhithicídigh.

Ós rud é nár tháinig an grúpa comhordúcháin ar aon chomhaontú, an 28 Deireadh Fómhair 2020 tharchuir an Ghearmáin an agóid nach raibh réitithe chuig an gCoimisiún de bhun Airteagal 36(1) de Rialachán (AE) Uimh. 528/2012. Ar an gcaoi sin chuir sí ráiteas mionsonraithe faoi bhráid an Choimisiúin maidir leis an tsaincheist faoinar theip ar na Ballstáit teacht ar chomhaontú agus na cúiseanna a bhí lena n-easaontas. Cuireadh an ráiteas sin ar aghaidh chuig na Ballstáit lena mbaineann agus chuig an iarratasóir.

Luaitear i bpointe 9 d’Iarscríbhinn VI a ghabhann le Rialachán (AE) Uimh. 528/2012 go mbeidh de thoradh chur i bhfeidhm na gcomhphrionsabal a leagtar síos san Iarscríbhinn sin maidir le meastóireacht a dhéanamh ar shainchomhaid le haghaidh táirgí bithicídeacha dá dtagraítear in Airteagal 19(1), pointe (b), den Rialachán sin, nuair a chuirfear le chéile iad leis na coinníollacha eile a leagtar síos in Airteagal 19 de, go ndéanfaidh na húdaráis inniúla nó an Coimisiún cinneadh cé acu atá nó nach bhfuil táirge bithicídeach le húdarú. D’fhéadfadh srianta ar úsáid an táirge bhithicídigh nó ar choinníollacha eile a bheith ag gabháil le húdarú den sórt sin.

Luaitear i bpointe 18(d) d’Iarscríbhinn VI a ghabhann le Rialachán (AE) Uimh. 528/2012 go gcinnfear leis an measúnú riosca a dhéantar ar an táirge na bearta is gá chun daoine, ainmhithe agus an comhshaol a chosaint le linn ghnáthúsáid bheartaithe an táirge bhithicídigh agus i gcás is measa atá réalaíoch araon.

Mar sin féin, ní fhoráiltear le pointe 62 d’Iarscríbhinn VI a ghabhann le Rialachán (AE) Uimh. 528/2012 go ndéanfar an measúnú as a dtagann an conclúid nach féidir an critéar faoi Airteagal 19(1), pointe (b)(iii), den Rialachán sin a chomhlíonadh ach amháin má chuirtear bearta coisc agus cosanta i bhfeidhm i gcomhréir le Treoir 98/24/CE. Ní fhoráiltear leis go sainráite ach oiread nach mbeadh feidhm ag an Treoir sin. Dá bhrí sin, níor cheart tátal a bhaint as na forálacha sin nach bhfuil feidhm ag Treoir 98/24/CE. Ina theannta sin, is ar fhostóirí a fhorchuirtear na hoibleagáidí ábhartha faoi Threoir 98/24/CE agus ní ar údaráis na mBallstát.

Leagtar síos le hAirteagal 6 de Threoir 98/24/CE ord tosaíochta na mbeart atá le déanamh ag an bhfostóir chun oibrithe a chosaint ó na rioscaí a bhaineann le hoibreáin cheimiceacha ag an obair. Tabharfar tús áite do shubstaint eile a chur in ionad na substainte guaisí, agus mura féidir é sin a dhéanamh, is gá an riosca ó shubstaint ghuaiseach do shábháilteacht agus sláinte oibrithe a laghdú a oiread agus is féidir trí bhearta cosanta agus coisc a chur i bhfeidhm. Mura féidir risíocht leis an tsubstaint ghuaiseach a chosc ar mhodh eile, ní mór a áirithiú go gcosnófar na hoibrithe trí bhearta eile a chur i bhfeidhm lena n-áirítear trealamh cosanta pearsanta.

Dá bhrí sin measann an Coimisiún go gcomhlíonann an táirge bithicídeach an critéar a leagtar síos in Airteagal 19(1), pointe (b)(iii) de Rialachán (AE) Uimh. 528/2012, ar choinníoll go mbeidh an coinníoll seo a leanas maidir lena úsáid mar chuid den údarú agus ar lipéad an táirge bhithicídigh: “Lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun an táirge a leathadh trí scuabadh agus rolladh agus tumadh uathoibrithe; lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) agus culaith de chineál 6 ar a laghad mar a shonraítear i gCaighdeán Eorpach EN 13034, ní mór na lámhainní agus an culaith sin a chaitheamh chun an táirge a leathadh trí thumadh láimhe agus spraeáil uathoibrithe; agus lámhainní atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun próiseáil láimhe a dhéanamh ina dhiaidh sin ar adhmad atá díreach cóireáilte. Tá sé sin gan dochar do chur i bhfeidhm Threoir 98/24/CE ón gComhairle agus reachtaíocht eile an Aontais i réimse na sláinte agus na sábháilteachta ag an obair”.

Mar sin féin, má shainaithníonn an t-iarratasóir ar údarú bearta éifeachtacha teicniúla nó eagraíochtúla agus má aontaíonn an t-údarás údaraithe go n-eascraíonn laghdú risíochta de leibhéal coibhéiseach nó níos airde as na bearta sin, nó má shainaithníonn an t-údarás údaraithe é féin bearta as a n-eascraíonn laghdú risíochta de leibhéal coibhéiseach nó níos airde, ba cheart na bearta sin a chur in ionad trealamh cosanta pearsanta a chaitheamh, agus ba cheart iad a shonrú san údarú agus ar lipéad an táirge bhithicídigh.

TAR ÉIS AN CINNEADH SEO A GHLACADH:

Airteagal 1

An táirge bithicídeach a shainaithnítear le cás-uimhir BC-NF023903-46 sa Chlár do Tháirgí Bithicídeacha, comhlíonann sé an coinníoll a leagtar síos in Airteagal 19(1), pointe (b)(iii) de Rialachán (AE) Uimh. 528/2012 ar choinníoll go mbeidh an coinníoll seo a leanas maidir lena úsáid mar chuid den údarú agus ar lipéad an táirge bhithicídigh: “Lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun an táirge a leathadh trí scuabadh agus rolladh agus tumadh uathoibrithe; lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) agus culaith de chineál 6 ar a laghad mar a shonraítear i gCaighdeán Eorpach EN 13034, ní mór na lámhainní agus an culaith sin a chaitheamh chun an táirge a leathadh trí thumadh láimhe agus spraeáil uathoibrithe; agus lámhainní atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun próiseáil láimhe a dhéanamh ina dhiaidh sin ar adhmad atá díreach cóireáilte. Tá sé sin gan dochar do chur i bhfeidhm Threoir 98/24/CE ón gComhairle agus reachtaíocht eile an Aontais i réimse na sláinte agus na sábháilteachta ag an obair.”

Mar sin féin, i gcás ina sainaithníonn an t-iarratasóir ar údarú bearta teicniúla nó eagraíochtúla agus i gcás ina n-aontaíonn an t-údarás údaraithe gurb é is toradh ar na bearta sin laghdú risíochta de leibhéal coibhéiseach nó níos airde ná an laghdú atá ann de thoradh an trealamh cosanta dá dtagraítear sa chéad mhír a chaitheamh, nó i gcás ina sainaithníonn an t-údarás údaraithe féin bearta as a n-eascraíonn laghdú risíochta de leibhéal coibhéiseach nó níos airde ná an laghdú atá ann de thoradh an trealamh cosanta dá dtagraítear sa chéad mhír a chaitheamh, úsáidfear na bearta sin seachas an trealamh cosanta pearsanta agus sonrófar na bearta san údarú agus ar lipéad an táirge bhithicídigh. Sa chás sin ní bheidh feidhm ag an oibleagáid chun an coinníoll maidir le húsáid an táirge bhithicídigh faoi mar a leagtar síos sa chéad mhír a chuimsiú.